แนวโน้มหุ้นลงต่อช่วงปรับฐาน
นักวิเคราะห์ฯคาดตลาดหุ้นไทยเช้านี้มีโอกาสปรับตัวลดลงเนื่องจากปัจจัยแวดล้อมยังเป็นด้านลบ ตัวเลขสหรัฐไม่ดี-P/E ตลาดยังสูง
4 เม.ย. 2556

นักวิเคราะห์ฯคาดตลาดหุ้นไทยเช้านี้มีโอกาสปรับตัวลดลงเนื่องจากปัจจัยแวดล้อมยังเป็นด้านลบ ตัวเลขสหรัฐไม่ดี-P/E ตลาดยังสูง
นายเทิดศักดิ์ ทวีธีระธรรม ผู้อำนวยการฝ่ายวิจัย บล.เอเซีย พลัส กล่าวว่า ตลาดหุ้นไทยเช้านี้มีโอกาสที่จะปรับตัวลงต่อ เนื่องจากปัจจัยแวดล้อมยังเป็นด้านลบ ทั้งตัวเลขเศรษฐกิจสหรัฐที่เปิดเผยออกมาไม่ดีนักส่งผลให้ตลาดหุ้นดาวโจนส์ปรับตัวลดลง  โดยตัวเลขภาคเอกชนทั่วสหรัฐมีการจ้างงานเพิ่มขึ้น 158,000 ตำแหน่งในเดือนมี.ค.ต่ำกว่าที่นักวิเคราะห์ส่วนใหญ่คาดการณ์ และ ดัชนีภาคบริการของสหรัฐขยายตัวชะลอลงแตะ 54.4 ในเดือนมี.ค.ต่ำสุดในรอบ 7 เดือน ประกอบกับ สถานการณ์การเมืองในประเทศที่นักลงทุนกลับมาให้ความสนใจมากขึ้น
ในส่วนของตลาดหุ้นเองนั้น หลังจากที่ดัชนีปรับตัวมาแล้วแต่ค่า P/E ยังอยู่ต่ำกว่า 17 เท่าเพียงเล็กน้อยเท่านั้น ส่งผลให้มองว่าตลาดน่าจะอยู่ในระยะเวลาของการปรับฐานและมีความผันผวนต่อเนื่อง
ดังนั้น วันนี้ให้คำแนะนำควรลดพอร์ตการลงทุนในหุ้นเหลือเพียง 30% ส่วนที่เหลือเก็บไว้ซื้อช่วงที่ตลาดหุ้นมีการปรับตัวลดลงมาอีก พร้อมให้กรอบแกว่งไว้ที่ แนวรับ 1,530 จุด และแนวต้าน 1,550 จุด